Veiligheidswagte oorrompel, ontwapen(Argieffoto: Hansie Linde) Twee veiligheidswagte is van hul dienswapens en maatskappyvoertuig beroof nadat rowers hulle Donderdagaand in die Bosbokrand-omgewing oorrompel het. Die wagte het glo stilgehou terwyl hulle die gebied gepatrolleer het. Twee verdagtes het te voorskyn gekom, skote afgevuur en die twee wagte ontwapen voordat hulle die voertuig gekaap en daarmee weggejaag het, sê brig. Sevly Mohlala, polisiewoordvoerder in Mpumalanga. Die aanvallers is ook vort met ŉ koeëlvaste baadjie en twee selfone. Die voertuig is later verlate in ŉ straat in Dwarsloop gevind. Lt.genl. Semakaleng Daphney Manamela, polisiehoof in die provinsie, het die aanval op die veiligheidswagte ten sterkste veroordeel en sê minstens is hul lewe te midde van die “traumatiese en dodelike situasie” gespaar. Sy het ondersoekers gevra om alles moontlik te doen om te verseker die verdagtes word aangekeer.